Det lignede en formsag, og historien har faktisk gået hele Danmark rundt: Mandag aften skulle politikerne i Frederikshavn have besluttet, at dagpengemodtagere, der er på grænsen til at miste deres dagpengeret, skulle hjælpes af kommunen. Men i sidste øjeblik blev beslutningen skudt til hjørnespark. Idéen var, at dagpengemodtagere, som var få timers arbejde fra at opfylde kravene til en ny dagpengeperiode, skulle ansættes i de timer i kommunen, for på den måde at kunne fortsætte på dagpenge. Men der var alligevel ikke politisk enighed om ordningen, og nu skal forvaltningen igen kigge på, hvordan ordningen kan skrues sammen. Inden for det kommende år vil op mod 1000 ledige borgere i kommunen være i risiko for at falde ud af dagpengesystemet. Hvis ordningen bliver en realitet, kommer den til at gælde cirka 60 personer om året.

Opsummering:
De langtidsledige i Frederikshavn Kommune må vente på at finde ud af, om kommunen indfører en ordning, der skal sørge for, at de ikke mister deres dagpenge.